
Dal( és )szöveg -- Megzenésített versek kognitív szövegtani és kognitív stilisztikai megközelítése

Dolgozatomban vers és zene interakcióját vizsgálom a kognitív stilisztika és a kognitív szövegtan keretei között, érintve a szemiotikát és a korpusznyelvészetet. Előfeltevésem szerint Dal( és )szöveg nevű korpuszom egyes alkorpuszaiban különböző szöveg- és stílusbeli változásokkal találkozhatunk. De ezek a változások hasonlítanak az egyes alkorpuszokban. Az I. alkorpuszban nem mutatható ki jelentős változás a nyelvi potenciálban és a szociokulturális tényezőkben a megzenésítéskor. A II. alkorpuszban változások tapasztalhatók a nyelvi potenciálban (bizonyos szimbolikus nyelvi egységek refrénné válása) és a szociokulturális tényezőkben (a magatartás, a helyzet, az idő tényezőiben). A III. alkorpuszban tapasztalható a legjelentősebb változás a nyelvi potenciálban (átírások) és a szociokulturális tényezőkben (a magatartás, a helyzet, az idő, az érték, a hagyományozott intézményes nyelvváltozatok tényezőiben). A változások miatt a versek dalszövegekké válnak. A megzenésített vers két szövegtipológiai kategória interakciójának eredménye: a versé és a dalszövegé. Dolgozatom középpontjában e három szövegtípus áll, amelyeknek prototípusai körülírhatók.
Először bemutatom a nyelv, a zene és a költészet szövegtani és mediális összefüggéseit. Dolgozatom következő részében Dal( és )szöveg nevű szövegkorpuszom vizsgálatával azokat a szöveg- és stílusbeli változásokat keresem, amelyeket az intermedialitás maga után von. 



